Ir-Regolament tal-Kummissjoni (KE) Nru 2647/98
tad-9 ta’ Diċembru ta’ l-1998
li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 2330/98 li jipprovidi għal offerta ta’ kumpens lil ċerti produtturi tal- ħalib u prodotti tal-ħalib li huma temporanjament limitati milli jwettqu n-negozju tagħhom u li jistabbilixxi l-formola għall-applikazzjonijiet għall-kumpens
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2330/98 tat-22 ta’ Ottubru ta’ l-1998 li jipprovdi għal offerta ta’ kumpens lil ċerti produtturi tal-ħalib u prodotti tal-ħalib li huma temporanjament limitati milli jwettqu n-negozju tagħhom [1], u b’mod partikolari l-Artikoli 9 u 16 tiegħu,
Billi, skond l-Artikolu 9 tar-Regolament (KE) Nru 2330/98, applikazzjonijiet għall-kumpens għandhom ikunu ndirizzati mill-produtturi konċernati lill-awtorita kompetenti nominata għal dak il-għan f’kull Stat Membru, bl’użu ta’ formola standard; billi dawn il-formoli għandhom ikunu mfassla sabiex iservu ta’ dokumenti ta’ ħidma għall-awtoritajiet kompetenti, waqt li kull wieħed minn dawk l-awtoritajiet ikollu dan id-dritt, u b’konsiderazzjoni tad-differenzi fil-ħtiġijiet amministrattivi, li jaddattaw għal kontenut;
Billi, skond l-Artikolu 16 ta’ dak ir-Regolament, il-Kummissjoni kienet giet mogħtija struzzjonijiet biex tadotta regoli dettaljati għall-applikazzjoni tiegħu u, b’mod partikolari, id-disposizzjonijiet dwar il-ħlas ta’ l-ispejjeż ta’ l-aġenti tal-produtturi in kwistjoni;
Billi huwa meħtieġ li fl-offerta ta’ kumpens jitqiesu l-ispejjeż ta’ l-aġenti li jkunu weħlu l-produtturi waqt li kienu jsegwu t-talbiet tagħhom kontra l-istituzzjonijiet tal-Komunita qabel id-dħul fis-seħħ tar-Regolament (KE) Nru 2330/98; billi r-raġunijiet li wasslu lill-Kunsill sabiex jiddetermina li l-kumpens għandu jkun ikkalkolat fuq bażi ta’ rata fissa japplikaw ukoll għal dak li jirrigwarda l-ispejjeż ta’ l-aġenti; billi, barra minn hekk, aġent wieħed ta’ spiss irrapreżenta numru kbir ta’ produtturi; billi għalhekk ir-rimborż ta’ ħlasijiet fuq bażi ta’ rata fissa hu kkunsidrat xieraq;
Billi dawk il-produtturi li ressqu proċeduri quddiem il-Qorti ta’ Prim’Istanza ikunu weħlu ħlasijiet ta’ l-aġenti iktar għolja u għandhom għalhekk jirċievu ammont ikbar b’rata fissa;billi f’ċerti każijiet speċifiċi wieħed għandu wkoll jara minn qabel il-possibilta ta’ ħlas lura ta’ l-ispejjeż li jeċċedu l-ammont b’rata fissa;
Billi jidher xieraq li għandu jinħoloq, permezz ta’ rċevuta ta’ ħlas sħiħ u finali, dokument wieħed għall-Komunita kollha, bla ħsara għad-dritt tal-Kummissjoni li tbiddel il-kliem tiegħu dwar xi Stat Membru jekk ikun meħtieģ;
Billi l-miżuri previsti f’dan ir-Regolament huma skond l-opinjoni tal-Kumitat ta’ Ġestjoni għall-Ħalib u Prodotti tal-Ħalib,
ADOTTAT DAN IR-REGOLAMENT,
Artikolu 1
Il-formola msemmija fl-Artikolu 9 tar-Regolament (KE) Nru 2330/98 għandha tkun kif stabbilit fl-Anness I.
L-awtorita kompetenti tista’ taddatta l-formola sabiex tieħu f’konsiderazzjoni l-informazzjoni diġa għad-disposizzjoni tagħha, jew biex tikseb informazzjoni jew evidenza addizzjonali meħtieģa għall-għan ta’ l-implimentazzjoni tad-disposizzjonijiet tar-Regolament (KE) Nru 2330/98, u b’mod partikolari l-Artikolu 5(3) u (4) tiegħu,
Artikolu 2
L-ispejjeż li jeħel produttur dwar ħlas ta’ aġent li jkun aġixxa f’ismu u għan-nom tiegħu meta kien qiegħed jittratta ma’ l-istituzzjonijiet tal-Komunità għandhom jitħallsu lura fuq bażi ta’ rata fissa bir-rata ta’ 0,5 % ta’ l-ammont tal-kumpens imsemmi fl-Artikolu 10 tar-Regolament (KE) Nru 2330/98, suġġett għal minimu ta’ 500 ECU fil-każ ta’ produtturi li ressqu proċeduri kontra l-Komunita fil-Qorti ta’ Prim’Istanza, u għal minimu ta’ 250ECU f’każijiet oħra.
Il-ħlas lura għandu jsir mill-awtorità kompetenti biss fuq talba mill-produttur bil-formola msemmija fl-Artikolu 1 u fuq preżentazzjoni tal-kont għall-ħlasijiet dovuti lill-aġent.
Madankollu, is-somma mħallsa lill-produttur ma tistax teċċedi l-ammont li jkun jidher fil-kont u kull produttur jista’ jitlob biss il-ħlasijiet dovuti lil aġent wieħed.
Artikolu 3
Minkejja d-disposizzjonijiet ta’ l-Artikolu 2, f’dawk il-każijiet li kienu s-suġġett ta’ deċiżjoni tal-Qorti ta’ Prim’Istanza dwar il-kwistjoni tar-responsabbiltà ta’ l-Istituzzjonijiet tal-Komunita, l-ammont ta’ l-ispejjeż jista’ jkun miftiehem direttament bejn l-Istituzzjonijiet tal-Komunita u l-aġenti tal-produtturi konċernati.
Artikolu 4
Għall-għanijiet ta’ dan ir-Regolament, korp li jagħti servizzi biss kontra pagament ta’ debiti ma għandux jitqies bħala aġent.
Artikolu 5
Bla ħsara għal verifika li l-kont ta’ l-aġent jikkonċerna spejjeż li jirrigwardaw servizzi mwettqa qabel id-dħul fis-seħħ tar-Regolament (KE) Nru 2330/98, l-awtorità kompetenti għandha tindika u tinkludi fl-offerta ta’ kumpens magħmula lill-produttur l-ammont determinat skond l-Artikolu 2 jew, fejn approprjat, l-ammont miftiehem skond l-Artikolu 3 u notifikat lill-awtorità kompetenti.
L-Artikoli 11 u 12 tar-Regolament (KE) Nru 2330/98 għandhom ukoll japplikaw għas-somma msemmija hawn fuq.
Artikolu 6
Id-dikjarazzjoni ta’ l-irċevuta dwar ħlas sħiħ u finali msemmi fl-Artikolu 13(3) tar-Regolament (KE) Nru 2330/98 għandha tkun magħmula fuq il-formola standard fl-Anness II.
Fuq talba ta’ Stat Membru, il-Kummissjoni tista’ tiddeċiedi li tbiddel il-formola standard għal dak l-Istat Membru sabiex jiģu meqjusa d-disposizzjonijiet nazzjonali relevanti speċifiċi.
Artikolu 7
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta’ Diċembru 1998.